LV Eiropas Savienības Oficiālais Vēstnesis C 302/7

Komisijas pamatnostādne – Pamatnostādne par klīnisko izmēģinājumu (izpētes) rezultātu informācijas ievietošanu un publicēšanu saistībā ar Regulas (EK) Nr. 726/2004 57. panta 2. punkta un Regulas (EK) Nr. 1901/2006 41. panta 2. punkta īstenošanu

2012/C 302/03

1. KONTEKSTS

Šajā pamatnostādnē izklāstīti īstenošanas aspekti, kas saistīti ar Regulas (EK) Nr. 726/2004, ar ko nosaka cilvēkiem paredzēto un veterināro zāļu reģistrēšanas un uzraudzības procedūras un izveido Eiropas Zāļu aģentūru (1), 57. panta 2. punkta trešo daļu un Regulas (EK) Nr. 1901/2006 par pediatrijā lietojamām zālēm (2) 41. panta 2. punktu.

Pamatnostādne attiecas uz klīnisko izmēģinājumu rezultātu informācijas ievietošanu un publicēšanu, tādējādi īstenojot ES tiesību aktus, kuru mērķis ir padarīt klīnisko izmēģinājumu rezultātus pieejamus sabiedrībai. Šis politikas mērķis ir saglabāts Komisijas priekšlikumā Eiropas Parlamenta un Padomes regulai par cilvēkiem paredzētu zāļu klīniskajiem izmēģinājumiem un Direktīvas 2001/20/EK atcelšanu (3). Šī pamatnostādne arī sniedz norādes par to, kā rīkoties neatbilstības un faktu neprecizitātes gadījumā.

Tā papildina šādas Komisijas pamatnostādnes:

— Pamatnostādni 2010/C82/01 par cilvēkiem paredzēto zāļu klīniskās izpētes atļaujas pieprasīšanu kompetentajām iestādēm, būtisku grozījumu paziņošanu un izpētes beigu deklarāciju (turpmāk “sīki izstrādāta pamatnostādne CT-1”) (4), un jo īpaši tās 4.3. iedaļu,

— Pamatnostādni 2008/C168/02 par datu laukiem klīniskās izpētes datubāzē, kas noteikta Direktīvas 2001/20/EK 11. pantā un kas jāiekļauj zāļu datubāzē, kura noteikta Regulas (EK) Nr. 726/2004 (5) 57. pantā, un jo īpaši tās 3. un 5. iedaļu, kā arī

— Pamatnostādni 2009/C28/01 par pediatrisko klīnisko pētījumu datiem, kas reģistrējami ES klīnisko pētījumu datubāzē (EudraCT), un par datiem, kurus publisko Eiropas Zāļu aģentūra (EMEA) saskaņā ar Regulas (EK) Nr. 1901/2006 (6) 41. pantu, un jo īpaši tās 3.2. līdz 3.4. un 5. iedaļu.

Minētās Komisijas pamatnostādnes ir sīkāk izklāstītas divos dokumentos par īstenošanas tehniskajiem norādījumiem, kas publicēti izdevumā EudraLex — the rules governing medicinal products in the European Union (EudraLex – Eiropas Savienības zāļu reglamentācijas noteikumi) ar nosaukumu List of fields to be made public from EudraCT for Paediatric Clinical Trials in accordance with Article 41 of Regulation (EC) No 1901/2006 un List of fields contained in the ‘EudraCT’ clinical trials database to be made public, in accordance with Article 57(2) of Regulation (EC) No 726/2004 (7).

2. DARBĪBAS JOMA

Šī pamatnostādne attiecas uz tādu klīnisko izmēģinājumu informācijas ievietošanu un publicēšanu, kas definēti Direktīvas 2001/20/EK 2. panta a) apakšpunktā un kuriem ir vismaz viena no šīm iezīmēm:

— klīnisko izmēģinājumu reglamentē vai reglamentēja Direktīva 2001/20/EK, kas stājās spēkā vēlākais 2004. gada 1. maijā (saistībā ar iepriekš pabeigtu klīnisko izmēģinājumu rezultātu informācijas ievietošanu skatīt 4.6.1. iedaļu). Tas nozīmē, ka vismaz viena pētniecības vieta klīniskā izmēģinājuma veikšanai atrodas Eiropas Savienībā (ES) vai Eiropas Ekonomikas zonas līgumslēdzējā valstī,

— klīniskais izmēģinājums ir iekļauts pediatrijas pētījumu plānā, tostarp tādos plānos, kurus īsteno pētniecības vietās, kas atrodas ārpus Eiropas Savienības (ES) (8),

— uz klīnisko izmēģinājumu attiecas Regulas (EK) Nr. 1901/2006 45. pants,

— uz klīnisko izmēģinājumu attiecas Regulas (EK) Nr. 1901/2006 46. pants.

3. IEVIETOTAS REZULTĀTU INFORMĀCIJAS SATURS

Informācija par 2. iedaļā minēto klīnisko izmēģinājumu rezultātiem būtu jāievieto saskaņā ar šo pamatnostādni.

Rezultātu informācijas saturs ir izklāstīts Pamatnostādnē 2009/C28/01. Tajā norādītā informācija ir piemērojama gan pediatriskajiem klīniskajiem izmēģinājumiem, gan ar pediatriju nesaistītiem klīniskajiem izmēģinājumiem.

Īstenošanas tehniskie norādījumi par datu lauku formātu (turpmāk “pilns datu kopums”) ir publicēti kā atsevišķs dokuments izdevumā EudraLex — the rules governing medicinal products in the European Union un tādējādi papildina divus iepriekšminētos īstenošanas tehniskos norādījumus ar nosaukumu List of fields to be made public from EudraCT for Paediatric Clinical Trials in accordance with Article 41 of Regulation (EC) No 1901/2006 un List of fields contained in the ‘EudraCT’ clinical trials database to be made public, in accordance with Article 57(2) of Regulation (EC) No 726/2004 (9).

Minētajos sīki izstrādātajos tehniskajos norādījumos attiecībā uz datu laukiem ir ievērota starptautiska līmeņa saskaņošana. Datu lauku saturs ir identisks tam, kas pieejams ASV datubāzē clinicaltrials.gov. Atsevišķas atkāpes izdarītas, lai ņemtu vērā tādas īpatnības kā ES pediatrijas pētījumu plānu, kā arī notiekošās izmaiņas starptautiskās datubāzēs vai starptautiska līmeņa saskaņošanā.

4. REZULTĀTU INFORMĀCIJAS IEVIETOŠANAS UN APSTRĀDES KĀRTĪBA

Ievietojot rezultātu informāciju Direktīvas 2001/20/EK 11. panta 1. punktā minētajā Eiropas datubāzē (turpmāk “EudraCT”), attiecīgi sponsors, lēmuma par pediatrijas pētījumu plānu adresāts vai tirdzniecības atļaujas turētājs ievēro Regulas (EK) Nr. 1901/2006 41. panta 2. punkta nosacījumus. Turklāt saskaņā ar sīki izstrādātās pamatnostādnes CT-1 4.3. iedaļu šī ievietošana ir uzskatāma par tāda klīniskā izmēģinājuma kopsavilkuma ziņojuma iesniegšanu, kas iekļauts izmēģinājuma beigu paziņojumā kompetentajām valsts iestādēm. Saskaņā ar sīki izstrādātās pamatnostādnes CT-1 4.2.1. iedaļu rezultātu informācijas publiskošana (skatīt 5. iedaļu) ir uzskatāma par deklarācijas iesniegšanu ētikas komitejai.

4.1. Datu ievietošana

Informāciju par rezultātiem ievieto EudraCT, tieši ievadot datus Eiropas Zāļu aģentūras (turpmāk “Aģentūra”) nodrošinātajā tīmekļa saskarnē, augšupielādējot XML datni vai izmantojot vārtejas tehnoloģiju. Datus nosūta uz drošu EudraCT moduli.

Informācija būtu jāsniedz saskaņā ar Aģentūras izveidoto un publicēto XML shēmu.

Informāciju ievieto:

— lēmuma par pediatrijas pētījumu plānu adresāts, ja klīniskais izmēģinājums ir iekļauts pediatrijas pētījumu plānā,

— tirdzniecības atļaujas turētājs, ja uz klīnisko izmēģinājumu ir attiecināms Regulas (EK) Nr. 1901/2006 45. un 46. pants,

— klīniskā izmēģinājuma sponsors par visiem pārējiem 2. iedaļā minētajiem klīniskajiem izmēģinājumiem.

Lai sistēmā veiktu minēto datu augšupielādi un rediģēšanu, par informācijas ievietošanu atbildīgajai personai piešķir drošu kontu. Minētajai personai ir piekļuve tikai saviem datiem. Līdz ar to datu ievietošana un pārvaldīšana notiek drošā sistēmas daļā. Turpmāku šādas informācijas apstrādi un publiskošanu kontrolē Aģentūra.

Atsevišķus protokola datu laukus izmanto, lai aprakstītu izmēģinājuma kontekstu, tādējādi atvieglojot rezultātu informācijas atspoguļošanu. Ja rezultātu informācijas sniegšanai izmanto tīmekļa saskarni vai lejupielādētu XML datni ar iepriekš aizpildītiem laukiem, attiecīgā protokola informācija no EudraCT tiek automātiski ielādēta šajos laukos. Rezultātu informācijas ievietošanas laikā minētos laukus var atjaunināt, izmantojot tīmekļa saskarni vai arī ievietojot atjauninātu XML datni ar protokola informāciju.

Parasti datu laukus, izņemot brīvās formas teksta laukus, sasaista ar piezīmju lauku. Šāds piezīmju lauks ir paredzēts tam, lai varētu pievienot informāciju, kas papildina noteikta satura laukus. Apkopoto datu struktūra ir piemērota vairumam klīnisko izmēģinājumu, tomēr piezīmju lauku var izmantot, ja datu lauki nav atbilstoši pielāgoti vajadzīgās informācijas ievadīšanai.

4.2. Apstrāde

Sistēmas drošajā daļā var notikt automātiska tehniskā validācija. Ja tiek konstatētas problēmas, informācijas ievietošanu bloķē un par ievietošanu atbildīgajai personai nosūta validācijas ziņojumu ar norādēm par to, kā noskaidrot vai atrisināt šīs problēmas.

Pēc validācijas datus ievada EudraCT, un publiskojamo klīnisko izmēģinājumu informāciju atlasa atbilstīgi attiecīgajiem darbības noteikumiem un publicē EudraPharm ES Klīnisko izmēģinājumu reģistrā (skatīt 5. iedaļu). Minētos datus sasaista ar protokola datiem, ja tie ir pieejami EudraCT.

Drošais modulis nav publiski pieejams. Ievietotā rezultātu informācija neaizstāj jau esošu protokola informāciju, ko uzglabā EudraCT.

4.3. Termiņi

Rezultātu informāciju būtu jāievieto, ievērojot termiņus, kas noteikti Regulā (EK) Nr. 1901/2006 un 1. iedaļā minētajās pamatnostādnēs, respektīvi, sešu mēnešu laikā pēc pediatrisko klīnisko izmēģinājumu beigām (10) vai viena gada laikā pēc cita veida klīnisko izmēģinājumu beigām (11).

Rezultātu informāciju, ja tā jau ir pieejama, ir ieteicams ievietot pirms minēto termiņu beigām. Tas ir iespējams, piemēram, gadījumos, kad rezultāti jau ir publicēti zinātniskos žurnālos vai primārās pabeigšanas datums ir paredzēts pirms izmēģinājuma beigām.

Ja klīnisko izmēģinājumu beidz pirms paredzētā laika, šo brīdi būtu jāuzskata par izmēģinājuma beigām.

Par katru plānoto analīzi un izmēģinājumu var iesniegt tikai vienu rezultātu datu kopu. Ja rezultātu analizē vairākkārt, ir jāievieto informācija par katru no veiktajām analīzēm.

4.4. Valoda

Rezultātu informācija pārsvarā ir skaitliska vai pamatojas uz vērtību sarakstu ar iepriekš definētām iespējām vai terminoloģijas sarakstiem.

Brīvas formas teksta laukos sistēma ļauj veikt ierakstus vairākās valodās (ja tās ir ES oficiālo valodu vidū). Tomēr saskaņā ar PVO standartu un nolūkā veicināt datu izmantošanu starptautiskā līmenī ārpus ES informācija būtu jāievieto angļu valodā. Papildu informāciju var ievietot jebkurā citā ES oficiālajā valodā.

4.5. Datu atjaunināšana un turpmāka ievietošana

Par ievietošanu atbildīgā persona var atjaunināt noteiktu protokola un rezultātu informāciju, piemēram, saistībā ar kontaktpersonām vai reģistrācijas statusu. Ja ir ievērotas tehniskās kontroles prasības, atjauninātā informācija kļūst tieši pieejama sabiedrībai.

Katru protokola un rezultātu informācijas versiju glabā. Ar jaunu versiju ievietošanu neizdzēš iepriekšējās versijas, tādējādi nodrošinot izmaiņu reģistrēšanu.

4.6. Noteikumi par agrāk pabeigtu klīnisko izmēģinājumu rezultātiem

4.6.1. Klīniskie izmēģinājumi, kas ietilpst Direktīvas 2001/20/EK darbības jomā

Ja klīniskie izmēģinājumi beigušies mazāk nekā vienu gadu pirms 6. iedaļā minētās programmēšanas pabeigšanas, informācija par to rezultātiem būtu viena gada laikā pēc programmēšanas pabeigšanas jāievieto, izmantojot pilnu datu kopumu (skatīt 4.1. iedaļu).

Ja klīniskie izmēģinājumi beigušies vienu gadu pirms 6. iedaļā minētās programmēšanas pabeigšanas vai senāk, informāciju par to rezultātiem var ievietot, izmantojot pilnīgu datu kopumu (skatīt 3. iedaļu) vai klīnisko izmēģinājumu metodi saskaņā ar Regulas (EK) Nr. 1901/2006 45. pantu (skatīt turpmāk). Tas būtu jāizdara 24 mēnešu laikā pēc 6. iedaļā minētās programmēšanas pabeigšanas.

4.6.2. Klīniskie izmēģinājumi, kas minēti Regulā (EK) Nr. 1901/2006

Attiecībā uz klīniskajiem izmēģinājumiem, kas minēti Regulas (EK) Nr. 1901/2006 45. pantā, būs pieejama cita ievietošanas procedūra. Publicēšanas nolūkā informāciju par minēto klīnisko izmēģinājumu rezultātiem var iesniegt Aģentūrai, izmantojot autortiesību īpašnieka atļautu medicīnas žurnāla raksta kopiju (PDF datnes veidā), Starptautiskās saskaņošanas konferences (ICH) temata E3 norādījumu I pielikumam atbilstošu konspektu (PDF datnes veidā) vai jebkādu citu piemērotu dokumentu, kurā ietverta minētā konspekta informācija (PDF datnes veidā). Šādiem gadījumiem EudraCT tiek izveidots lauku kopums, kas ļauj identificēt attiecīgo klīnisko izmēģinājumu, atvieglo meklēšanu un dod iespēju pievienot PDF datni. Šo rezultātu informāciju būtu jāievieto 24 mēnešu laikā pēc 6. iedaļā minētās programmēšanas pabeigšanas.

Ja apstiprinātā pediatrijas pētījumu plānā ietvertie klīniskie izmēģinājumi (Regulas (EK) Nr. 1901/2006 41. panta 1. punkts) un tirdzniecības atļaujas turētāja sponsorēti izmēģinājumi, kas saistīti ar tirdzniecības atļaujā norādīto zāļu lietošanu bērnu mērķgrupā (Regulas (EK) Nr. 1901/2006 46. pants) beigušies pirms 6. iedaļā minētās programmēšanas pabeigšanas, informāciju par to rezultātiem būtu viena gada laikā pēc programmēšanas pabeigšanas jāievieto, izmantojot pilnu datu kopumu (skatīt 4.1. iedaļu).

4.7. Neatbilstība un faktu neprecizitāte

Dalībvalstīm būtu jāpārbauda, vai to atļauto klīnisko izmēģinājumu rezultātu informāciju iesniedz Aģentūrai.

Ja deviņu mēnešu laikā pēc pediatrisko izmēģinājumu beigām vai piecpadsmit mēnešu laikā pēc cita veida izmēģinājumu beigām (skatīt 4.3. iedaļu) netiek ievietota rezultātu informācija, klīniskos izmēģināmus attiecīgi atzīmē un šo informāciju nodod atklātībā. Izmēģinājuma paredzamo ilgumu ieraksta brīdī, kad iesniedz klīniskā izmēģinājuma pieteikumu. Lai paziņotu par izmēģinājuma faktiskajām beigām, jāizmanto veidlapa Deklarācija par izmēģinājuma beigām.

Visus publicētās informācijas labojumus veic par šīs informācijas ievietošanu atbildīgā persona vai, vajadzības gadījumā, Aģentūra.

Ja pārbaudē par labas klīniskās prakses (LKP) ievērošanu atklāj, ka pastāv nopietnas šaubas par rezultātu informācijas precizitāti vai ticamību, par to nekavējoties informē Aģentūru.

Aģentūra patur iespēju:

— liegt publisku pieeju informācijai,

— norādīt, ka rezultātu informācija var būt nederīga LKP neatbilstības dēļ, vai

— pievienot publiski pieejamu paziņojumu, ja tas vajadzīgs saistībā ar faktu precizitāti vai normatīvo prasību izpildi.

5. REZULTĀTU INFORMĀCIJAS PUBLISKOŠANA

Ievietoto rezultātu informāciju publisko EudraPharm ES Klīnisko izmēģinājumu reģistrā saskaņā ar 1. iedaļā minētajām Komisijas pamatnostādnēm. Respektīvi, nepublisko vienīgi ar pediatriskajiem izmēģinājumiem nesaistītu klīnisko izmēģinājumu I posma rezultātu informāciju.

Rezultātu informāciju publisko 15 darba dienu laikā pēc derīga datu kopuma ievietošanas.

Katra klīniskā izmēģinājuma rezultātu informāciju sasaista ar attiecīgo protokola informāciju, kas jau tiek glabāta sistēmā.

Gadījumos, kad ir ievietota turpmāka informācija (skatīt 4.5. iedaļu), parasti kā pirmo uzrāda jaunāko redakciju, taču arī iepriekšējās redakcijas ir pieejamas publiskai apskatei.

Papildus tam, ka dati ir in situ lasāmi tīmeklī, tie ir arī pieejami drukāšanai un lejupielādei piemērotā formātā.

Tīmekļa saskarnē ir nodrošināti rīki, kas atvieglo klīnisko izmēģinājumu un to rezultātu publiskotās informācijas meklēšanu, lasīšanu un pārlūkošanu.

6. ĪSTENOŠANA

Šo pamatnostādni piemēro, tiklīdz ir pabeigta attiecīgo datubāzu programmēšana.

Aģentūra publiski paziņo par programmēšanas pabeigšanu.

(1) OV L 136, 30.4.2004., 1. lpp.

(2) OV L 378, 27.12.2006., 1. lpp.

(3) COM(2012) 369 galīgā redakcija, 17.7.2012.

(4) OV C 82, 30.3.2010., 1. lpp.

(5) OV C 168, 3.7.2008., 3. lpp.

(6) OV C 28, 4.2.2009., 1. lpp.

(7) http://ec.europa.eu/health/documents/eudralex/vol-10/index_en.htm

(8) Regulas (EK) Nr. 1901/2006 41. panta 1. punkts.

(9) Skat. 7. atsauci.

(10) Pamatnostādnes 2009/C28/01 2.2.2. iedaļa.

(11) Terminu “izmēģinājuma (izpētes) beigas” skatīt sīki izstrādāto pamatnostādņu CT-1 4. iedaļā.